**Medlemskab af Holstebro Valgmenighed**

Medlemskontingent i Holstebro Valgmenighed fastsættes af bestyrelsen og er

p.t. kr. 100,00 årligt

Som medlem i Holstebro Valgmenighed er du medlem af Den danske Folkekirke, men du betaler ikke kirkeskat.

Det er imidlertid en forudsætning for menighedens virke, at vi modtager bidrag fra medlemmerne ud over betaling af medlemskontingent.

Valgmenighedens medlemmer over 25 år forventes således at bidrage til menigheden med et løbende frivilligt bidrag svarende til den almindelige kirkeskat

Bidraget opkræves 4 gange årligt i månederne januar, april, juli og oktober via PBS. (*Af hensyn til forretningsføreren bedes man derfor tilmelde sig betaling via PBS*)

Til brug for beregning af bidraget forventes du at give menigheden tilladelse til at se din skattepligtige indkomst i din skattemappe. Tilladelsen skal gives digitalt på SKAT’s hjemmeside. I denne vejledning (Autorisation til Holstebro Valgmenighed) kan du læse, hvordan det skal gøres, og menighedens forretningsfører sørger derefter for indberetning af fradrag til SKAT.

Dåb er gratis, når blot en af barnets forældre er medlem.  
  
Konfirmation er gratis, når blot en af forældrene er medlem, og en ung ønsker at gå til konfirmationsforberedelse og blive konfirmeret i valgmenigheden.  
  
Bryllup er gratis for et medlem, der ønsker at blive gift i valgmenigheden - uanset om den tilkommende er medlem eller ej.  
  
Begravelse/bisættelse er gratis, når afdøde var medlem, hvis den foregår i valgmenighedskirken med kirkens ansatte. Ønsker man at benytte en anden kirke, skal der betales leje heraf. Dette kan kombineres med, at valgmenighedens præst, organist og kirkesanger medvirker, hvilket der ikke skal betales for. Ønsker man at benytte andet personale, skal der betales herfor. Et ikke-medlem kan dog undtagelsesvis og mod betaling blive begravet/bisat fra valgmenighedskirken efter aftale med præsten.  
  
Leje af kiste- eller urneplads på en kirkegård betales af Holstebro Valgmenighed, når et medlem begraves eller bisættes. Ønskes leje af gravstedet forlænget ud over den obligatoriske fredningsperiode, betaler valgmenigheden ikke herfor. Fredningstiden for en urneplads er 10 år, mens det for en kisteplads drejer sig om 20 år eller mere afhængig af jordbundsforholdene.  
  
Gravsætning betales af Holstebro Valgmenighed, uanset fra hvilken kirke begravelsen eller bisættelsen af et medlem finder sted, dvs. der betales for, at graven graves og kastes til igen eller for nedsættelsen af urnen.  
  
Anlæggelse og vedligeholdelse af gravsted betaler valgmenigheden ikke for.  
  
Desuden: kirkedøren er åben på alle helligdage, og der vil til enhver tid være mulighed for at tale med en præst, hvis man måtte ønske det.

December 2022